**Ministru kabineta noteikumu projekta "Par Ministru kabineta 2013. gada 1. oktobra noteikumu Nr. 1027 "Valsts valodas centra publisko maksas pakalpojumu cenrādis" atzīšanu par spēku zaudējušiem" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | | Valsts pārvaldes reformu plāna 2020 27. un 29. punkts, kas paredz organizēt darbu un sniegt pakalpojumus pēc iespējas ērti un efektīvi, t. sk. pastāvīgi pārskatīt funkcijas, virzīt priekšlikumus procesu pilnveidei un atteikties no nebūtiskā, un pastāvīgi pārskatīt un samazināt iekšējo administratīvo slogu.  Valsts pārvaldes iekārtas likuma 10. panta sestā daļa noteic, ka valsts pārvalde savā darbībā pastāvīgi pārbauda un uzlabo sabiedrībai sniegto pakalpojumu kvalitāti. Tās pienākums ir uzlabot procedūras privātpersonas labā.  Valsts valodas centra (turpmāk – centrs) iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Ministru kabineta 2013. gada 1. oktobra noteikumu Nr. 1027 "Valsts valodas centra publisko maksas pakalpojumu cenrādis" (turpmāk – noteikumi Nr. 1027) pielikums paredz trīs maksas pakalpojumus:   1. Izziņas sniegšana par valsts valodas prasmes apliecību autentiskumu. Ministru kabineta 2009. gada 7. jūlija noteikumu Nr. 733 "Noteikumi par valsts valodas zināšanu apjomu, valsts valodas prasmes pārbaudes kārtību un valsts nodevu par valsts valodas prasmes pārbaudi" 60. punkts paredz, ka informāciju par valsts valodas prasmes apliecības datu autentiskumu darba devējam vai citām normatīvajos aktos noteiktajām personām sniedz centrs (ja apliecība izsniegta līdz 2001. gada 31. janvārim) vai Valsts izglītības satura centrs (turpmāk – VISC) (ja apliecība izsniegta, sākot ar 2001. gada 1. februāri). Izglītības un zinātnes ministrija ir uzsākusi projektu, kura ietvaros centra arhīva datus plānots nodot VISC. Pēc projekta īstenošanas valsts valodas pārbaudes rezultātu datu bāzi pārvaldīs viens resors. Pieprasījums pēc izziņām par valsts valodas prasmes apliecību autentiskumu nav liels, kopumā ir bijuši divi gadījumi, kad privātpersonas ir vērsušās centrā šī pakalpojuma saņemšanai (2018. gada decembrī un 2019. gada februārī). 2. Izziņas sniegšana par komersanta vai organizācijas nosaukuma atbilstību Valsts valodas likuma prasībām. Valsts valodas likuma 18. panta otrā daļa noteic, ka Latvijas teritorijā dibināto iestāžu, sabiedrisko organizāciju, uzņēmumu (uzņēmējsabiedrību) nosaukumi veidojami un lietojami valsts valodā, izņemot citos likumos noteiktos gadījumus. Ievērojot, ka nosaukumu veidošanas nosacījumi lielākoties ir noteikti speciālajos likumos (Komerclikuma 29. panta septītā daļa, Biedrību un nodibinājumu likuma 6. panta ceturtā daļa, Politisko partiju likuma 6. panta piektā daļa), secināms, ka nosaukumu atbilstību valsts valodas lietošanu regulējošo normatīvo aktu prasībām reģistrēšanas brīdī uzrauga Uzņēmumu reģistrs likumā "Par Latvijas Republikas Uzņēmumu reģistru" noteiktajā kārtībā. Turklāt līdz šim neviens pieprasījums izziņas saņemšanai centrā nav saņemts. 3. Izziņas sniegšana par vietvārdu pareizrakstību. Saskaņā ar Ministru kabineta 2012. gada 10. janvāra noteikumu Nr. 50 "Vietvārdu informācijas noteikumi" (turpmāk noteikumi Nr. 50) 16. punktu pēc personas rakstiska pieprasījuma centrs sniedz ekspertu atzinumu par vietvārda atbilstību šo noteikumu prasībām. Centrā nav saņemti pieprasījumi par izziņu izsniegšanu. Līdzīgā redakcijā šī tiesību norma bija arī līdz 2018. gada 17. aprīlim, tomēr noteikumi Nr. 50 ar Ministru kabineta 2018. gada 27. marta noteikumiem Nr. 190 "Grozījumi Ministru kabineta 2012. gada 10. janvāra noteikumos Nr. 50 "Vietvārdu informācijas noteikumi"" papildināti ar 16.1 punktu, kas paredz vietvārdu piešķīrējinstitūcijām pienākumu iesniegt centrā atzinuma saņemšanai lēmuma projektu par oficiālā vietvārda vai oficiālā paralēlnosaukuma piešķiršanu. Grozījumu mērķis ir novērst situācijas, kad vietvārdu piešķīrējinstitūcijas pieņem lēmumus par oficiālo vietvārdu piešķiršanu, nenoskaidrojot vai neņemot vērā kompetentās iestādes – centra viedokli. Tādējādi, ņemot vērā zemo interesi par šo pakalpojumu, pašreizējo regulējumā paredzēto kārtību nebūtu lietderīgi turpināt piemērot praksē. Jānorāda, ka privātpersonu tiesības pieprasīt rakstisku ekspertu atzinumu netiktu ierobežotas ar regulējuma atcelšanu, jo atbildes tiktu sniegtas Iesniegumu likumā noteiktajā kārtībā, ievērojot noteikumu Nr. 50 termiņu. Savukārt vietvārdu piešķīrējinstitūcijām arī turpmāk atzinumi tiktu sniegti bez maksas.   Izvērtējot noteikumu Nr. 1027 lietderību, nākas secināt, ka minēto noteikumu ievērošanas nodrošināšana (t. sk. budžeta plānošana) nav lietderīga un efektīva mērķa sasniegšanā. Kā arī administratīvās izmaksas minēto noteikumu ievērošanas nodrošināšanai nav samērīgas ar ieguvumu. |
| 3. | Projekta izstrādē iesaistītās institūcijas un publiskas personas kapitālsabiedrības | | Tieslietu ministrija, centrs. |
| 4. | Cita informācija | | Nav. |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt. | Noteikumu Nr. 1027 atzīšana par spēku zaudējušiem ietekmē fiziskās un juridiskās personas, kuras vēršas centrā pēc izziņas par valsts valodas prasmes apliecības autentiskumu, izziņas par komersanta vai organizācijas nosaukuma atbilstību Valsts valodas likuma prasībām un izziņas par vietvārda pareizrakstību.  Centrs, kurš pēc noteikumu Nr. 1027 atzīšanas par spēku zaudējušiem sniegtos pakalpojumus nodrošinās bez maksas. |
| 2. | | Tiesiskā regulējuma ietekme uz tautsaimniecību un administratīvo slogu | Noteikumu Nr. 1027 atzīšanas par spēku zaudējušiem rezultātā privātpersona centra sniegtos maksas pakalpojumus saņems bez maksas, kas attiecīgi nozīmē privātpersonai finansiālu ietaupījumu no 7,11 *euro* līdz 11,38 *euro* atkarībā no pieprasāmās izziņas satura.  Centram tiek samazināts iekšējais administratīvais slogs budžeta plānošanā, budžeta grozījumu veikšanā, izziņas sagatavošanā un sniegšanā, kas minētās darbības kopumā pret noteikumu ievērošanas nodrošināšanu ir samērīgi un attaisnojami. |
| 3. | | Administratīvo izmaksu monetārs novērtējums | Projekts šo jomu neskar. |
| 4. | | Atbilstības izmaksu monetārs novērtējums | Projekts šo jomu neskar. |
| 5. | | Cita informācija | Nav |
|  | | | |
| **III. Tiesību akta projekta ietekme uz valsts budžetu un pašvaldību budžetiem** | | | |
| Projekts šo jomu neskar. | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Saskaņā ar spēkā esošo Ministru kabineta 2005. gada 22. marta noteikumu Nr. 202 "Valsts valodas centra nolikums" 6.4. apakšpunktu centrs normatīvajos aktos noteiktajā kārtībā un apmērā ir tiesīgs sniegt izziņu sagatavošanas maksas pakalpojumus. Ņemot vērā minēto, ir izstrādāts un vienlaikus ar šo projektu izskatīšanai Ministru kabinetā tiek virzīts jauns Valsts valodas centra nolikuma projekts, kurā cita starpā vairs netiek paredzētas Valsts valodas centra tiesības sniegt izziņu sagatavošanas maksas pakalpojumus, tādējādi nodrošinot vienotu un saskaņotu spēkā esošo tiesību normu sistēmu. |
| 2. | Atbildīgā institūcija | Tieslietu ministrija, centrs. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

Iesniedzējs:

Ministru prezidenta biedrs,

tieslietu ministrs Jānis Bordāns

Baltiņš 67334610

[Maris.Baltins@vvc.gov.lv](mailto:Maris.Baltins@vvc.gov.lv)